(Kawża T‑170/17)
RW
vs
Il‑Kummissjoni Ewropea
Sentenza tal-Qorti Ġenerali (It-Tieni Awla) tat-8 ta’ Mejju 2019
“Servizz pubbliku – Uffiċjali – Artikolu 42c tar-Regolamenti tal-Persunal – Ħruġ fuq leave fl-interess tas-servizz – Irtirar b’mod mhux volontarju – Interess ġuridiku – Ammissibbiltà – Kamp ta’ applikazzjoni tal-liġi – Interpretazzjoni letterali, kuntestwali u teleoloġika”
1.      Rikorsi tal-uffiċjali – Interess ġuridiku – Rikors għall-annullament ta’ deċiżjoni li tqiegħed lir-rikorrent fuq leave fl-interess tas-servizz – Irtirar b’mod mhux volontarju tar-rikorrent pendente lite – Żamma tal-interess ġuridiku
(Regolamenti tal-Persunal, Artikoli 42c, 90 u 91)
(ara l-punti 39-42)
2.      Uffiċjali – Leave – Ħruġ fuq leave fl-interess tas-servizz – Kamp ta’ applikazzjoni – Uffiċjali li laħqu l-età tal-irtirar – Esklużjoni
(Regolamenti tal-Persunal, Artikoli 42c; Regolament tal-Parlament Ewropew u tal-Kunsill Nru 1023/2013, premessa 7)
(ara l-punti 59, 63, 64, 66-72)
Sommarju
Fis-sentenza RW vs Il‑Kummissjoni (T‑170/17), mogħtija fit-8 ta’ Mejju 2019, il-Qorti Ġenerali laqgħet it-talba ta’ ex uffiċjal intiża għall-annullament ta’ deċiżjoni tal-Kummissjoni li tqiegħedu fuq leave fl-interess tas-servizz skont l-Artikolu 42c tar-Regolamenti tal-Persunal tal-Unjoni Ewropea u, fl-istess ħin, għall-irtirar b’mod mhux volontarju, skont il-ħames paragrafu ta’ din id-dispożizzjoni. F’dan ir-rigward, il-Qorti Ġenerali kellha tiddeċiedi dwar il-kamp ta’ applikazzjoni ratione personae tal-Artikolu 42c tar-Regolamenti tal-Persunal, sabiex tirrispondi għall-kwistjoni jekk l-imsemmija dispożizzjoni tistax tiġi applikata għal uffiċjali li jkunu laħqu “l-età pensjonabbli” fis-sens ta’ din id-dispożizzjoni, fid-dawl tal-fatt li din l-applikazzjoni tinvolvi t-tqegħid fuq leave fl-interess tas-servizz u, fl-istess ħin, l-irtirar b’mod mhux volontarju tal-imsemmija uffiċjali. Għal dan il-għan, il-Qorti Ġenerali tat interpretazzjoni litterali, kuntestwali u teleoloġika tal-Artikolu 42c tar-Regolamenti tal-Persunal.
Qabel kollox, fir-rigward tal-interpretazzjoni letterali tal-Artikolu 42c tar-Regolamenti tal-Persunal, il-Qorti Ġenerali kkonstatat li mill-kliem tal-imsemmi artikolu jirriżulta li l-leave fl-interess tas-servizz għandu jkollu ċertu tul, liema ħaġa teskludi li dan it-tqegħid fuq leave jista’ jkun konkomitanti mal-irtirar b’mod mhux volontarju. Għaldaqstant, l-Artikolu 42c tar-Regolamenti tal-Persunal ma jistax jiġi applikat għall-uffiċjali li jkunu laħqu “l-età pensjonabbli”.
Sussegwentement, fir-rigward tal-interpretazzjoni kuntestwali tal-istess dispożizzjoni, il-Qorti Ġenerali ddeċidiet li, billi l-Artikolu 42c ġie inkluż fil-Kapitolu 2 tat-Titolu III tar-Regolamenti tal-Persunal, il-leave fl-interess tas-servizz kien maħsub mil-leġiżlatur tal-Unjoni bħala “pożizzjoni” li fiha uffiċjal jista’ jitpoġġa matul il-karriera tiegħu fl-istituzzjonijiet tal-Unjoni. B’hekk jirriżulta li l-applikazzjoni tal-imsemmi artikolu għal uffiċjal li jkun laħaq “l-età pensjonabbli”, li b’hekk twassal għall-leave tiegħu fl-interess tas-servizz fl-istess ħin mal-irtirar obbligatorju, kif irregolata mill-Kapitolu 4 tat-Titolu III tar-Regolamenti tal-Persunal, twassal sabiex tittrasforma l-miżura inkwistjoni minn “pożizzjoni” amministrattiva għal każ ta’ “tmiem definittiv tas-servizz”. Skont il-Qorti Ġenerali, tali applikazzjoni hija simili għal “irtirar b’mod mhux volontarju fl-interess tas-servizz” kontra r-rieda tal-persuna kkonċernata.
Finalment, fir-rigward tal-interpretazzjoni teleoloġika tal-Artikolu 42c tar-Regolamenti tal-Persunal, il-Qorti Ġenerali ddeċidiet li l-applikazzjoni tagħha f’sitwazzjoni bħal dik inkwistjoni fil-kawża prinċipali ċċaħħad lill-uffiċjal ikkonċernat mill-benefiċċju tad-dispożizzjonijiet previsti fis-seba’ u fit-tmien paragrafi tal-imsemmi artikolu, dwar id-drittijiet tal-uffiċjali għall-kumpens u għall-kontribuzzjoni kontinwa għall-iskema tal-pensjoni matul il-perijodu ta’ tpoġġija tagħhom fuq leave fl-interess tas-servizz, sa fejn it-tul tal-imsemmi leave ikun null. F’dawn iċ-ċirkustanzi, il-bilanċ imfittex mil-leġiżlatur tal-Unjoni, fil-kuntest tal-adozzjoni tal-Artikolu 42c tar-Regolamenti tal-Persunal, bejn il-kunsiderazzjonijiet relattivi għal amministrazzjoni ottimizzata ta’ riżorsi umani tal-istituzzjonijiet u dik dwar il-protezzjoni suffiċjenti tal-interessi tal-uffiċjali kkonċernati, jiġi ddisturbat għad-detriment ta’ dawn l-aħħar kunsiderazzjonijiet. Barra minn hekk, l-irtirar b’mod obbligatorju fl-istess ħin mat-tqegħid fuq leave fl-interess tas-servizz għandu bħala konsegwenza li jċaħħad awtomatikament kemm lill-istituzzjonijiet, billi titneħħilhom kull setgħa diskrezzjonali, mill-għodda ta’ ġestjoni tal-persunal stabbilita fl-Artikolu 42c tar-Regolamenti tal-Persunal, jiġifieri l-possibbiltà li l-uffiċjal ikkonċernat jiġi integrat mill-ġdid fis-servizz, u ta’ dan tal-aħħar mill-benefiċċju ta’ tali reintegrazzjoni.